ለጎርፍ ተጋላጭ የሆኑ ቦታዎች ላይ የመከላከል ቅድመ ዝግጅት ሥራ እየተሠራ ነው
አዲስ አበባ፡- በመላ አገሪቱ ለጎርፍ አደጋ እና ለመሬት መንሸራተት ተጋላጭ የሆኑ ቦታዎች ተለይተው የቅድመ ጥንቃቄ ሥራ እየተሠራ መሆኑን የተፋሰስ ባለሥልጣን አስታወቀ። የባለሥልጣኑ ምክትል ዋና ዳይሬክተር አቶ ጌታቸው ግዛው በተለይ ለአዲስ ዘመን ጋዜጣ እንደገለፁት፤ የብሔራዊ ሜቲዎሮሎጂ ኤጀንሲ ትንበያ ባመላከተው መሠረት መደበኛና ከመደበኛ በላይ የሆነ ዝናብ በቀጣይ ክረምት ስለሚከሰት የሥጋት ቀጠና ተብለው በተለዩ ቦታዎች ላይ የቅድመ ጥንቃቄ ሥራዎች ተጀምሯል። በቀጣዩ የክረምት ወራት ከመደበኛ በላይ የሆነ ዝናብ ለረጅም ጊዜ እንደሚዘንብ በሜቲዎሮሎጂ ትንበያ ተረጋግጧል ያሉት አቶ ጌታቸው ይህም ጎርፍና የመሬት መንሸራተት በስፋት ያስከትላል። ባሳለፍነው ክረምት ሁሉም ግድቦች በቂ ውሃ ስላቆሩ በቀጣይ ክረምት በቀላሉ ሞልተው እንደሚፈሱ ይጠበቃል ያሉት ሃላፊው በዚህም በርካታ ቦታዎች በጎርፍና በመሬት መንሸራተት ምክንያት ከፍተኛ የሆነ አደጋ ያስተናግዳሉ። ይህንኑ አደጋ አስቀድሞ ለመከላከል በየክልሎቹ የቅድመ መከላከል ሥራ እየተሠራ መሆኑን አስታውቀዋል ። በሁሉም ክልሎች ተጋላጭ የሆኑ ቦታዎችን በመለየት በተቀናጀ መልኩ ከሚመለከታቸው አካላት ጋር ሥራዎች በስፋት እየተሠሩ መሆኑን የሚያነሱት አቶ ጌታቸው፤ በተለይ የአዋሽ ወንዝ በመልከአምድር አቀማመጡ የተነሳ በቀላሉ ውሃው ከመፋሰሻ ቦዩ ወጥቶ ማህበረሰቡ ላይ ጉዳት እንዳያደርስ ከኦሮሚያ ክልል መንግሥት ጋር የተቀናጀ እንቅስቃሴ እየተደረገ ነው። የስምጥ ሸለቆ ሃይቆች ተፋሰስንም በተመለከተ ቀድሞ የነበሩ ክፍተቶችን በመገምገም አስፈላጊው ቅድመ ዝግጅቶች እየተደረጉ ናቸው። በደቡብ ክልል በተመሳሳይ መልኩ ከክልሉ የመንገዶች ባለሥልጣን ጋር በመተባበር ለጎርፍ ተጋላጭ የሆኑ ቦታዎችን በመለየት በርካታ የቅድመ ጥንቃቄ ሥራዎች እንደተሠሩ የገለፁት አቶ ጌታቸው፤ በቀጣይም የስጋት ቀጠናዎች እየተለዩ የጥንቃቄ ሥራዎች ይሠራሉ ብለዋል። እንደ ምክትል ዋና ዳይሬክተሩ ገለፃ፤ በአማራ ክልል የፎገራ ወንዝ መፋሰሻ ቦዩ በደለል በመሞላቱ የተነሳ ከግድብ የሚመጣውንና ከገባር ወንዞች የሚገቡ ውሃዎችን ማስተላለፍ ባለመቻሉ ከዚህ በፊት ብዙ ጊዜ የጎርፍ ችግሮች ተከስቷል። በዚህ ዓመትም ችግሩ እንዳይቀጥል የአርሶ አደሮች የመኖሪያ አካባቢዎች እና የእርሻ ቦታዎች ላይ ጉዳት እንዳይደርስ ቀድሞ ውሃ ሰብስቦ ወደ ሃይቁ እንዲገባ የማድረግና የውሃ መሸከም አቅሙን የማስፋት ሥራ እየተሠራ ነው። በደቡብ ጎንደር አካባቢ ከምንጊዜውም በተለየ ሁኔታ በስፋት የጥንቃቄ ሥራ እየተሠራ መሆኑን ጠቅሰው ከርብ ወንዝ በታች ያሉ አካባቢዎች ለጎርፍ ተጋላጭ በመሆናቸው ከክልሉ መንግሥት ጋር በመተባበር ሥራዎች እየተከናወኑ መሆናቸውን አብራርተዋል። ለቅድመ መከላከል ሥራው የሚያስፈልገው በጀት እንዲንቀሳቀስና አደረጃጀቶች እንዲፈጠሩ በማድረግም በመላ አገሪቱ የሥጋት ቀጠና ተብለው በተለዩ አካባቢዎች ላይ እንዲሠሩ እየተደረገ መሆኑን አስረድተዋል።አዲስ ዘመን ግንቦት
23/201ሞገስ ፀጋዬ